ALL คาดกำไรปีนี้โตแตะ 600 ลบ. มั่นใจยอดขายตามเป้า หลังอัดโปรฯกระตุ้นตลาด
ALL คาดกำไรปีนี้โตแตะ 600 ลบ. มั่นใจยอดขายตามเป้า หลังอัดโปรฯกระตุ้นตลาด
ALL คาดกำไรปีนี้โตแตะ 600 ลบ. มั่นใจยอดขายตามเป้า หลังอัดโปรฯกระตุ้นตลาด
12 มิ.ย. 2563

นายธนากร ธนวริทธิ์ ประธานเจ้าหน้าที่บริหาร บริษัท ออลล์ อินสไปร์ ดีเวลลอปเม้นท์ จำกัด (มหาชน) หรือ ALL เปิดเผยว่า ตั้งแต่ต้นปีจนถึงปัจจุบันบริษัททำยอดขายได้แล้ว 40% ของเป้าหมายทั้งปีที่ตั้งไว้ 5 พันล้านบาท หรือทำได้ราว 2 พันล้านบาท เป็นผลมาจากการที่บริษัทมีการออกแคมเปญโปรโมชั่นออกมาเพื่อกระตุ้นการขาย โดยเน้นไปที่การทำการตลาดผ่านช่องทางออนไลน์ ทำให้ยอดขายยังสามารถทำได้ค่อนข้างดีในภาวะการแพร่ระบาดโควิด-19 ที่ส่งผลกระทบต่อเศรษฐกิจ กำลังซื้อ และตลาดอสังหาริมทรัพย์ให้เกิดการชะลอตัว
ทั้งนี้บริษัทยังมั่นใจว่ายอดขายในปีนี้จะทำได้ตามเป้าหมาย 5 พันล้านบาท ซึ่งแนวโน้มในช่วงต้นเดือนมิ.ย.ที่ผ่านมา ตลาดอสังหาริมทรัพย์เริ่มเห็นการฟื้นตัวขึ้นมาบ้างแล้วหลังจากมีการผ่อนมาตรการล็อกดาวน์ ส่งผลให้ลูกค้าเข้าชมโครงการมากขึ้น และการแข่งขันจากผู้ประกอบการเกือบทุกรายในตลาดค่อนข้างรุนแรงจากการออกแคมเปญโปรโมชั่นต่างๆ ช่วยกระตุ้นภาพรวมตลาดได้
ขณะที่บริษัทมีแผนการเปิดโครงการใหม่ในช่วงครึ่งปีหลังนี้ จะเปิดตัวในช่วงไตรมาส 4/63 จำนวน 2 โครงการ มูลค่ารวม 3.5 พันล้านบาท ได้แก่ โครงการคอนโดมิเนียมย่านเจริญนคร มูลค่า 1.5 พันล้านบาท และโครงการ Lasalle 83 มูลค่าราว 2 พันล้านบาท พร้อมเตรียมเปิดขายเฟส 3 ของโครงการทาวน์เฮาส์ The Vision Ladprao- Nawamin มูลค่า 400 ล้านบาทด้วย
ส่วนโครงการคอมมูนิตี้มอลล์ The New Forum Plaza คาดว่าจะเปิดให้บริการได้ในช่วงไตรมาสสุดท้ายของปีนี้ โดยปัจจุบันมีผู้เช่าพื้นที่แล้ว 70-80%
ด้านรายได้ในปี 63 ยังมั่นใจทำได้ตามเป้า 4 พันล้านบาท และคาดว่าจะมีกำไรสุทธิอยู่ที่ 600 ล้านบาทสูงกว่าปีก่อน โดยในช่วงไตรมาส 1/63 รายได้และกำไรยังเติบโตได้ดีราว 16% จากช่วงเดียวกันของปีก่อน ขณะที่บริษัทมีมูลค่ายอดขายรอโอน (Backlog) แล้ว 1.15 หมื่นล้านบาท ซึ่งจะมีการทยอยรับรู้รายได้ในช่วงครึ่งปีหลังของปีนี้ราว 5.7 พันล้านบาท ส่วนใหญ่จะเป็น Backlog คอนโดมิเนียม Low Rise และทาวน์เฮาส์ที่จะรับรู้รายได้ทั้งหมดเข้ามา 200 ล้านบาทในช่วงครึ่งปีหลัง
ทั้งนี้บริษัทยังคงมองว่าภาพรวมของผลการดำเนินงานของบริษัทในช่วงปี 63-65 จะยังสามารถเติบโตได้ในระดับตัวเลข 2 หลัก จากแผนการดำเนินงานที่ยังคงทำได้ตามแผนงานที่วางไว้ และยังคงพยายามรักษาอัตรากำไรสุทธิให้อยู่ในระดับ 15-20% พร้อมกับเดินหน้าพัฒนาโครงการใหม่ตจ่อเนื่อง โดยปัจจุบันบริษัทยังมีที่ดินในมือที่สามารถรองรับการพัฒนาโครงการใหม่ในช่วง 2-3 ปี
 
 